**Likumprojekta „Grozījumi Ugunsdrošības un ugunsdzēsības likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Ugunsdrošības un ugunsdzēsības likumā” (turpmāk – likumprojekts) ir izstrādāts saskaņā ar Ministru kabineta 2014.gada 22.aprīļa sēdē nolemto (prot.Nr.24, 26.§) par nozaru administratīvo pārkāpumu kodifikācijas sistēmas ieviešanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Administratīvo pārkāpumu kodeksa (turpmāk – LAPK) 179.pants nosaka atbildību par ugunsdrošības prasību pārkāpumiem.  Likumprojekta „Administratīvo pārkāpumu procesa likums” (reģ.Nr.16/Lp12) mērķis ir ieviest mūsdienu tiesiskajiem standartiem atbilstošu no procesuālā viedokļa vienkāršu un ātru administratīvo pārkāpumu procesu, kas nodrošinātu cilvēktiesību ievērošanu, procesuālo taisnīgumu un soda neizbēgamību.Normas, kas šobrīd nosaka atbildību un soda apmēru par administratīvajiem pārkāpumiem pēc Administratīvo pārkāpumu procesa likuma spēkā stāšanās, tiks kodificētas un iekļautas attiecīgajos speciālajos nozaru normatīvajos aktos. Lai ieviestu nozaru administratīvo pārkāpumu kodifikācijas sistēmu, ir nepieciešams grozīt speciālo nozares normatīvo aktu un papildināt Ugunsdrošības un ugunsdzēsības likumu (turpmāk – likums) ar minētajām normām.Likumprojekts paredz papildināt likumu ar IV nodaļu par administratīvo atbildību ugunsdrošības jomā un kompetenci sodu piemērošanā, kā arī papildināt likuma pārejas noteikumus ar 8.punktu, paredzot, ka likuma IV nodaļa stāsies spēkā vienlaikus ar Administratīvo pārkāpumu procesa likumu.Nozaru administratīvo pārkāpumu kodifikācijas sistēmas ieviešanas ietvaros, ir veikta administratīvo pārkāpumu sastāvu caurskatīšana. Šobrīd LAPK 179.pants paredz četrus dažādus administratīvā pārkāpumu sastāvus, par kuriem ir paredzēta administratīvā atbildība, toties likuma 55.pantā ir paredzēts, ka pie administratīvās atbildības ugunsdrošības jomā varēs saukt pēc trijiem administratīvā pārkāpumu sastāviem.Likuma 55.pantā ir paredzēta administratīvā atbildība ugunsdrošības jomā. Administratīvā pārkāpuma procesu par šā likuma 55.panta pirmajā daļā norādīto administratīvo pārkāpumu Valsts ugunsdzēsības un glābšanas dienesta (turpmāk – VUGD) amatpersona veic gadījumā, kad konstatē, ka persona neievēro tādas ugunsdrošības prasības, kuru nenodrošināšana ietekmē, piemēram, apkures iekārtu un ierīču drošību, elektrodrošību, cilvēku evakuācijas drošību, ugunsbīstamo darbu veikšanas drošumu, ugunsdzēsības ūdensapgādes un ugunsaizsardzības sistēmu darbspēju, būvdarbu veikšanas drošību vai rada apstākļus ugunsgrēka bīstamo faktoru izplatībai ugunsgrēka gadījumā un tml.Administratīvā pārkāpuma procesu par šā likuma 55.panta pirmajā daļā norādīto administratīvo pārkāpumu VUGD amatpersona neveic, ja konstatē formāla rakstura ugunsdrošības prasību pārkāpumus, piemēram, Ugunsdzēsības aparātu uzskaites žurnālā nav norādīts ugunsdzēsības aparātu nākošās pārbaudes datums (to var pārbaudīt uz ugunsdzēsības aparāta korpusa esošās uzlīmes par tehnisko pārbaudi), Iekšējā ugunsdzēsības ūdensvada ugunsdzēsības krānu pārbaudes žurnālā nav norādīta informācija par ugunsdzēsības krānu darba stāvokli (to var pārbaudīt, veicot ugunsdzēsības krānu darbspējas pārbaudi) vai Ugunsaizsardzības sistēmas tehniskās apkopes un remontdarbu uzskaites žurnālā nav reģistrētas tehniskās apkopes un remontdarbi (par ugunsaizsardzības sistēmas tehnisko stāvokli var pārliecināties, veicot tās darbspējas pārbaudi) un tml. Formāla rakstura ugunsdrošības prasību pārkāpumus amatpersona norāda administratīvajā aktā un nosaka to novēršanas termiņu. Šāda administratīvā akta izpilde tiks nodrošināta Administratīvā procesa likumā noteiktajā kārtībā, tai skaitā, ja nepieciešama – īstenojama administratīvā akta piespiedu izpilde.Toties likuma 55.panta otrajā daļā ir paredzēta administratīvā atbildība par normatīvajos aktos noteikto ugunsdrošības prasību neievērošanu, kas izpaudusies kā bezdarbība, kuras rezultātā izcēlies ugunsgrēks. Administratīvā pārkāpuma procesu par minēto administratīvo pārkāpumu VUGD amatpersona veic gadījumā, kad konstatē, ka ugunsdrošības prasību pārkāpuma rezultātā ir izcēlies ugunsgrēks.Likuma 55.panta trešajā daļā ir paredzēta administratīvā atbildība par kūlas dedzināšanu. Saskaņā ar informatīvā ziņojuma „Nozaru administratīvo pārkāpumu kodifikācijas ieviešanas sistēma” (Ministru kabineta 2014.gada 22.aprīļa sēdes protokols Nr.24, 26.§) 1.pielikuma 299.punktu, kompetentā institūcija, kas izskata administratīvā pārkāpuma lietas un piemēro administratīvos sodus par kūlas dedzināšanu, ir pašvaldību administratīvās komisijas.Šobrīd LAPK 179.panta otrajā un trešajā daļā ir paredzēta administratīvā atbildība par atbilstības ugunsdrošības prasībām nenodrošināšanu VUGD noteiktajā termiņā, un par VUGD amatpersonas lēmuma apturēt vai ierobežot būves, tās daļas vai iekārtas ekspluatāciju, būvdarbus vai produkcijas laišanu tirgū nepildīšanu. Minētie administratīvie pārkāpumi izpaužas kā VUGD izdoto administratīvo aktu neizpilde. Likuma 55.pantā netiek paredzēta administratīvā atbildība par VUGD izdoto administratīvo aktu nepildīšanu. VUGD administratīvo aktu izpilde tiks nodrošināta administratīvā procesa ietvaros, proti, paredzot, ka par administratīvā akta neizpildi adresātam var tikt piemēroti administratīvā akta piespiedu izpildes līdzekļi saskaņā ar Administratīvā procesa likuma 368.pantu. |
| 3. | Projekta izstrādē iesaistītās institūcijas | Iekšlietu ministrija, VUGD. |
| 4. | Cita informācija | Likumprojekts saskaņā ar Ministru kabineta 2014. gada 22. aprīļa sēdes protokola Nr. 24 26. § „Informatīvais ziņojums „Nozaru administratīvo pārkāpumu kodifikācijas ieviešanas sistēma”” 2.2. apakšpunktā noteikto tika izskatīts un atbalstīts Tieslietu ministrijas izveidotajā Latvijas Administratīvo pārkāpumu kodeksa pastāvīgās darba grupas 2016. gada 25. augusta sēdē. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums ietekmēs visas fiziskās un juridiskās personas, kurām ir jāievēro ugunsdrošības prasības, lai novērstu un sekmīgi dzēstu ugunsgrēkus, kā arī mazinātu to sekas, kā arī VUGD amatpersonas ar speciālajām dienesta pakāpēm, kas veic ugunsdrošības uzraudzību un tās ietvaros piemēro administratīvos sodus.VUGD amatpersonas ar speciālajām dienesta pakāpēm 2014.gadā veica 8003 ugunsdrošības pārbaudes, 2013.gadā – 8485 ugunsdrošības pārbaudes.Pēc LAPK 179.panta pirmās daļas 2014.gadā pie administratīvās atbildības sauktas 292 fiziskās un 92 juridiskās personas, pēc 179.panta otrās daļas – astoņas fiziskās un 10 juridiskās personas. |
| 2. | Tiesiskā regulējuma ietekme uz tautsaimniecību un administratīvo slogu | Fiziskajām un juridiskajām personām administratīvais slogs nemainās un likumprojekta tiesiskais regulējums nemaina to tiesības, pienākumus un veicamās darbības. |
| 3. | Administratīvo izmaksu monetārs novērtējums | Administratīvās izmaksas VUGD, kas veidojas, veicot administratīvā pārkāpuma procesus ugunsdrošības jomā, ir parādītas pielikumā.  |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesu normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VUGD. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iekšlietu ministrs R.Kozlovskis

Vīza: valsts sekretāre I.Pētersone-Godmane

20.10.2016 15:07

958

G.Nikitina

67075931, gunita.nikitina@vugd.gov.lv